# Vejledning til ansøgning om opstilling af skure og drivhuse, herunder ombygning

Denne vedledning gælder kun for skure og drivhuse, der er opstillet efter den 1. juli 2016. Samt for større ændringer af eksisterende skure og drivehuse.

Bemærk, at det ikke er tilladt at opstille skure, drivhuse eller lignende i haverne i Borre.

For at du ikke kommer til at genere naboerne eller overtræde bestemmelserne i ordenreglementet eller i lokalplanen, skal du sende en ansøgning til Afdeling for Trafik, Park og Havne, når du vil opstille et skur eller drivhus, eller lave større ændringer ved eksisterende skur eller drivhus.

Hvis du ændrer grundarealet, ændrer på skurets eller drivhusets højde, maler i andre farver end de eksisterende, skal du indsende en ansøgning og beskrive, hvilke ændringer du vil lave.

Inden at du sender din ansøgning, så tjek om huset eller drivhuset overholder bestemmelserne i ordenreglementet og i denne vejledning.

For at hjælpe dig, så du laver en god ansøgning, skal du rette dig efter bestemmelserne i denne vejledning.

Din ansøgning skal indeholde:

* Havenummer, lejeres navn og telefonnr., dato og underskrift.
* En beskrivelse af, hvad du vil stille op eller ændre.
* Beskrivelse af, hvor i haven skuret eller drivhuset skal placeres, gerne på en tegning med angivelse afstandsmål til skel. Du kan eventuelt benytte de digitale kort på kommunens hjemmeside, hvor der også er simple tegnefunktioner.
* Oplysning om, hvor mange m2 grundfladen bliver.
* Oplysning om, hvordan skuret eller drivhuset bliver anbragt på terrænet.
* Oplysning om, hvor højt bliver skuret eller drivhuset målt fra terræn til højeste punkt på taget.
* Oplysning om, hvilke materieler du vil bruge til ydrebeklædning, tag, vinduer og døre.
* Oplysning om, hvilken farve(r) vil du male skuret eller drivhuset med. Det gælder beklædning, tag, vinduer og døre. Hvis du ikke maler skuret eller drivhuset, skal du oplyse farven på de materialer, du bruger til skuret eller drivhuset.
* Oplysning om, hvilke materieler taget skal laves af.

Ansøgningen skal sendes på mail til Afdeling for Trafik, Park og Havne, mail [trafikogpark@vordingborg.dk](mailto:trafikogpark@vordingborg.dk) eller sendes til eller afleveres på Mønsvej 130, 4760 Vordingborg. Ansøgningen kan også afleveres i Borgerservice.

Hvis din ansøgning mangler nogle oplysninger eller ikke overholder bestemmelserne i denne vejledning, kan vi ikke godkende din ansøgning.

Du skal forvente, at der kan gå op til 14 dage fra vi modtager ansøgningen, til du kan få en tilladelse, såfremt ansøgningen er fyldestgørende og alle oplysninger er med.

Når vi har godkendt ansøgningen vil give dig en skriftlig tilladelse til at opstille skuret eller drivhuset eller gennemføre ændringerne. Hvis du opstiller et skur eller drivhus eller laver ændringer uden en skriftlig tilladelse, betragtes det ikke som godkendt, og du skal pille det ned igen eller ændre det tilbage til det oprindelige.

Når du er færdig med, at opstille skuret eller drivhuset, eller har lavet ændringerne på eksisterende skur eller drivhus, skal du færdigmelde dette til Afdeling for Trafik, Park og Havne på mail [trafikogpark@vordingborg.dk](mailto:trafikogpark@vordingborg.dk).

Vi vil herefter besigtige opstillingen eller ændringen, for at sikre, at bestemmelserne er overholdte.

Hvis skuret eller drivhuset eller ændringerne ikke overholder bestemmelserne i denne vejledning eller i ordensreglementet, vil du blive bedt om, at ændre forholdene, så de overholder bestemmelserne. Hvis du ikke efterkommer dette, vil vi betragte det som overtrædelse af ordensreglementet og tilsidesættelse af lejevilkårene, hvilket kan medføre opsigelse af lejemålet.

Såfremt opstillingen eller ombygningen ikke er færdig senest et år efter ansøgningens godkendelse, skal du indsende en ansøgning igen.

*1. juli 2016, Afdeling for Trafik, Park og Havne*

**Bestemmelser for opstilling og ombygning af skure og drivhuse**

I hver have må kun opføres 1 skur til dagophold og/eller redskabsskur på maksimalt 20 m2 i alt.

Der må endvidere opsættes et fritstående drivhus på maks. 10 m2.

Skure og drivhuse skal placeres mindst 1,0 meter fra skel til nabohaver.

Blanke og reflekterende facade- og tagmaterialer må ikke benyttes.

**Skure**

* Må maksimalt være 20 m2. Tagudhæng over 0,5 meter. indregnes i skurets areal.
* Må kun opføres i 1 etage
* Være en maksimal højde på 3,0 meter målt fra terræn.
* Skal være flytbare.
* Må kun bygges i træ.

**Drivhuse**

* Må maksimalt være 10 m2.
* Skal være fritstående
* Må ikke stå på fast sokkel.
* Være en maksimal højde på 2,5 meter målt fra terræn.
* Må bygges af træ, aluminium eller tilsvarende materialer, som normalt anvendes til drivhuse.

**Farver**

Til beklædning skal der skal anvendes farver dannet af jordfarver samt sort og hvid eller blandinger herimellem. Farverene kan ses sidst i denne vejledning.

Til døre, vinduer og lignende mindre dominerende facadeelementer er andre farver tilladt.

Derudover opfordrer vi til, at man monterer tagrender skuret, så man kan opsamle regnvand, som kan bruges til at vande haven.

